钦定古今图书集成/明伦汇编/交谊典/第053卷 > 范竹溪集 > 《与吴质书》魏·文帝
## 钦定古今图书集成/明伦汇编/交谊典/第053卷 > 范竹溪集 > 《与吴质书》魏·文帝

质为朝歌长，迁元城令。太祖西征，太子南在孟津小城，与质书。

五月二十八日，丕白季重无恙。涂路虽局，官守有限，
愿言之怀，良不可任。足下所治僻左，书问致简，益用
增劳。每念昔日南皮之游，诚不可忘。既妙思《六经》，逍
遥百氏，弹棋间设，终以博奕高谈，娱心哀筝顺耳，驰
骛北场，旅食南馆，浮甘瓜于清泉，沈朱李于寒水。白
日既匿，继以朗月，同乘并载，以游后园，与轮徐动，宾
从无声，清风夜起，悲笳微吟，乐往哀来，怆然伤怀，余
顾而言，斯乐难常，足下之徒，咸以为然。今果分别，各
在一方。元瑜长逝，化为异物，每一念至，何时可言。方
今蕤宾纪时，景风扇物，天意和暖，众果具繁，时驾而
游，北遵河曲，从者鸣笳以启路，文学托乘于后车，节
同时异，物是人非，我劳如何？今遣骑到邺，故使枉道
相过，行矣。自爱丕白。